- Génesis
- <
- 35
- >

35
Sbö tjl̈õkwo l̈ono beno pjl̈ú Jacob kong shäng Betel kjokyo obi
1 E irgo ga Sbö tjl̈ẽ Jacob kong ga «Pja shäng Esaú töywëshko ga tja weno shäng bop kong Betel kjokyo. Pja nom sök eshko shara, ga akkwo töm dl̈uw ëng kjing go kjókshko, bor poshrëkkl̈o» l̈e.
2 Eshko ga Jacob tjl̈ẽ nopga tjeng ba tjok kës l̈i kong ga «Bomi sböpga jyãgl̈o tjeng uunkong, shizĩ, dbuzĩ drete. Pjãy nom wë, pja shwong kjl̈opswë obl̈ë. Shäryëmi eni, pjãy Sbö poshrëk ga pjl̈ú wl̈o. 3 Pjir ga shji to Betel kjokyo. Eshko ga tja akkwo töng dl̈uw ëng kjing go kjókshko, Sbö poshrëkkl̈o. Tja jek shäng song, woydëshko ga tja kjimtara. Tja jëk kjone pogo ga e shäng bor tjok ĩyado» l̈e.
4 Kuya l̈ok ga ba sböpga jyãgl̈o l̈i twara ba kong dret, ba kwomgwo iokl̈o söya l̈ok l̈i twara ba kong bakoe. Eshko ga kjor jong kjl̈ara kësbang, Siquén kjokyo zl̈ong, ga l̇l̇ëbo twara ba kong kës l̈i pjl̈ona Jacobdë uunkong kl̈ung roshko, kjor l̈i dorko.
5 Opshino jek l̈öngshko ga kjok eshko sopga iara Sbörë beno l̈öng kjok bangkjrë arae. E kjĩshko ga Jacob wl̈o irpjana l̈ok l̇l̇ëme. 6 Eshko ga öötong l̈öng Luz kjokyo, e ko Betel bakoe. E Canaán kjokyo obi. 7 Eshko ga Jacob akkwo töno dl̈uw ëng kjing go kjókshko, Sbö poshrëkkl̈o. Ba shjiy töyweshko ga Sbö weno shäng ba kong eshko kjĩshko ga kjok eshko kowara beno El Betel.* Hebreo tjl̈õkwo El Betel, e Betel Sbö l̈okl̈o. 8 Eshko ga Rebeca daga Débora l̈i wol̈ono, ga jnena l̈ok kl̈ung roshko, kjor jong kësbang eshko l̈i dirko, ga kjok eshko kowara Jacobdë beno Alón Bacut.† Hebreo tjl̈õkwo Alón Bacut, e sl̈arzl̈ong kjoryo l̈okl̈o.
9 Kjok eshko ga Sbö weno shäng ba kong obi, ga tjl̈ẽno beno pjl̈ú ba kong. 10 Tjl̈ẽ ga «Pja ko Jacob, gueniyo pja ko eni ame. Eeri jek l̈ëkong ga pja ko ber Israel shara» l̈e.
Koiara eni pjir ga 11 tjl̈ẽ ba kong obi ga «Tja ëre Sbö, l̇l̇ëye shäryër woydë l̈i shäryër ga pjl̈úe. Pjãy wapga wenzong ara, bop tjëyo tek ber bop irgo l̈i shdär ber träk l̇l̇ëm wl̈o. Epga ber l̈öng tjëyoga obl̈ë obl̈ë, ga tjë jĩkong ber l̈öng tjëyo kjrinaso. E tjrëko pjl̈upga wen. 12 Kjok tworor Abraham, Isaac kong l̈i, e twër bop kong, bop tjëyo tek ber bop irgo l̈i kong bakoe» l̈e. 13 L̈ara eni pjir ga to ey dwayo.
14 Eshko ga Jacob ak kjrono kjwara, poyona, ga iara beno jong kojong, Sbö tjl̈ẽno ba kong l̈ishko. E irgo ga ak l̈i kjing go kjyo tyara, kjil̇l̇gwo bo dyo tyara bako, e ber jong dboy Sbö kong wl̈o. 15 Ga kjok eshko kowara beno Betel.‡ Hebreo tjl̈õkwo Betel, e Sbö u l̈okl̈o.
Raquel wol̈onoe
16 E irgo ga to eshko dwayo. Ga Efrata kjokyo beno pjola obishko ga Raquel shara swl̈orë, gueniyo wl̈oshko tjeng ga ä, beno buk owa. 17 Swl̈o arashko, chida buk döröshko ga ba kjimtaga tjl̈ẽ ba kong ga «L̇l̇ëye bangkjrëp l̇l̇ëme. Buk domer obi» l̈e.
18 Raquel beno buk ba l̇l̇ëmdo, ga tjl̈ẽ ga «Koiër Benoni»§ Hebreo tjl̈õkwo Benoni, e tja song l̈i wayo l̈okl̈o. l̈e. Gueniyo koiara ba datarë Benjamín* Hebreo tjl̈õkwo Benjamín, e bor wa orkwo kël̈ë so l̈okl̈o. Hebreo tjl̈õkwo bor wa orkwo kël̈ë so, e bor wa woydër ara, obl̈ë kjinmo l̈okl̈o. shara. 19 Eni ga Raquel wol̈ono, ga jnenaba beno buk irbo jek jong äär Efrata kjokyo l̈i sor go. Efrata kjokyo, e ko Belén bakoe. 20 Ba sak l̈i kjing go Jacob ak kojono beno jong kjwara, ba jyãgl̈o. Eerishko ga jong eshko wẽl̈ë obi.
21 E irgo ga Jacob† Hebreo tjl̈õkwo go ga tak beno pjang Israel . Jacob kowëba eni bakoe. wl̈o irbo shano to öötong l̈öng Migdal Edar‡ Hebreo tjl̈õkwo Migdal Edar, e öng ĩkkl̈o kjomo l̈okl̈o. kjokyo pjl̈or kal̈ëkong. 22 L̈öng kjok eshko wopro ga Rubén öör pono ba data boy obl̈ë ba parkaga wl̈eniyo ko Bilhá tjok. Miydara ba datarë ga iirkono tira l̇l̇ëme.
Jacob wapga
Jacob wapga domerga dogl̈o sak kjwara kjingsho pjök (12). 23 Lea tjok, e Jacob wa domer bäm ĩyo Rubén, Simeón, Leví, Judá, Isacar, Zabulón. 24 Raquel tjok, e José, Benjamín. 25 Raquel parkaga Bilhá tjok, e Dan, Neftalí. 26 Lea parkaga Zilpá tjok, e Gad, Aser. Ëre Jacob wapga weno tjeng Padán Aram kjokyo.
Isaac wol̈onoe
27 Era Jacob öör ba data Isaac ĩk, Abraham, Isaac dënashko ga l̈öngshko l̈i kjokyo ko Mamré. Mamré kjokyo, e ko Arbá, ko Hebrón bakoe. 28 Isaac l̈u ĩno öötong sak dbäw kjingsho sak kjwongshko (180) ga wol̈onoe. 29 Tjl̈abl̈ashko ga wol̈ono, ga töno ba pjeyo shinmoga tek dënashko so tjok. Eshko ga iara ba wapga Esaú, Jacobdë beno buk sakshko.

- Génesis
- <
- 35
- >

*35:7 Hebreo tjl̈õkwo El Betel, e Betel Sbö l̈okl̈o.

†35:8 Hebreo tjl̈õkwo Alón Bacut, e sl̈arzl̈ong kjoryo l̈okl̈o.

‡35:15 Hebreo tjl̈õkwo Betel, e Sbö u l̈okl̈o.

§35:18 Hebreo tjl̈õkwo Benoni, e tja song l̈i wayo l̈okl̈o.

*35:18 Hebreo tjl̈õkwo Benjamín, e bor wa orkwo kël̈ë so l̈okl̈o. Hebreo tjl̈õkwo bor wa orkwo kël̈ë so, e bor wa woydër ara, obl̈ë kjinmo l̈okl̈o.

†35:21 Hebreo tjl̈õkwo go ga tak beno pjang Israel . Jacob kowëba eni bakoe.

‡35:21 Hebreo tjl̈õkwo Migdal Edar, e öng ĩkkl̈o kjomo l̈okl̈o.

© 2008 WBT